**รายงานผลการสำรวจข้าวนาปี ปีเพาะปลูก 2557/58**

ศูนย์สารสนเทศการเกษตร สำนักงานเศรษฐกิจการเกษตร กระทรวงเกษตรและสหกรณ์ ได้วิเคราะห์ ผลการสำรวจข้าวนาปี ปีเพาะปลูก 2557/58 ดังนี้

1. **ระเบียบวิธีการสำรวจ**

การสำรวจข้าวนาปี ปีเพาะปลูก 2557/58 เป็นการสำรวจขนาดใหญ่ทั่วประเทศ (Large – scale survey) ที่กำหนดให้มีการจัดเก็บข้อมูลเป็น 2 ลักษณะที่สำคัญคือ

1.1 การสำรวจปริมาณการผลิตโดย การสำรวจด้วยวิธีตัวอย่าง (Sample Survey) มีรายละเอียดดังนี้

(1) แผนแบบการสุ่มตัวอย่าง (Sample Design)

กำหนดใช้แผนแบบการสุ่มตัวอย่าง แบบแบ่งเป็นพวกสองขั้นตอน และสุ่มแบบมีระบบ (Stratified Two - stage Systematic Sampling) โดยกำหนดให้อำเภอเป็นประชากรที่ประกอบด้วยหน่วยสุ่ม (Sampling units) 2 ระดับ ได้แก่ หมู่บ้านที่ปลูกข้าวนาปี ปีเพาะปลูก 2557/58 เป็นหน่วยสุ่มขั้นที่ 1 และครัวเรือนเกษตรกรที่ปลูกข้าวนาปีดังกล่าว เป็นหน่วยสุ่มขั้นที่ 2 การสุ่มตัวอย่างในขั้นที่ 1 ดำเนินการจัดแบ่งหมู่บ้านออกเป็นพวกหรือชั้นภูมิ (Stratum) ตามเขตชลประทาน (ในหรือนอกเขต) และตามขนาดเนื้อที่เพาะปลูกที่กำหนด ในแต่ละพวกหรือชั้นภูมิ ทำการเลือกหมู่บ้านตามขนาดและสุ่มแบบมีระบบ (systematic) ตามจำนวนที่ได้แบ่งสรร (allocate) ไว้แล้ว โดยกำหนดขนาดตัวอย่างทั้งประเทศจำนวน 4,331 หมู่บ้าน จากหมู่บ้านทั้งหมด 59,755 หมู่บ้าน คิดเป็นร้อยละ 7.25 ในหมู่บ้านตัวอย่างกำหนดสุ่มครัวเรือนตัวอย่าง ซึ่งเป็นการสุ่มขั้นที่ 2 หมู่บ้านละ 6 ครัวเรือนตัวอย่าง โดยวิธีการสุ่มตัวอย่างอย่างง่ายแบบไม่ใส่คืน

(2) การประมาณค่า (Estimation Procedure)

กำหนดใช้วิธีการประมาณค่าโดยวิธีเฉลี่ยต่อหน่วย (mean per unit) โดยการคำนวณตามสูตรการประมาณค่า (scheme) ตามแผนแบบการสุ่มตัวอย่างที่กำหนด เพื่อประมาณค่ายอดรวมของผลรวมปริมาณ และค่าสถิติของค่าประมาณ ได้แก่ ค่าสัมประสิทธิ์ความแปรปรวณ และค่าความคลาดเคลื่อนมาตรฐาน

1.2 การสำรวจผลผลิตต่อไร่ กำหนดการสำรวจโดยวิธีตั้งแปลงเก็บเกี่ยวผลผลิต (Crop Cutting) ดำเนิน การสุ่มตัวอย่างแบบแบ่งเป็นพวกสองขั้นตอน และสุ่มแบบมีระบบ (Stratified Two - stage Systematic Sampling) โดยกำหนดให้อำเภอเป็นประชากรที่ประกอบด้วยหน่วยสุ่ม (Sampling units) 2 ระดับ จำนวน 892 หมู่บ้าน คิดเป็นร้อยละ 1.49 ของจำนวนตัวอย่างทั้งหมด ดำเนินการสุ่มครัวเรือนตัวอย่างจำนวน 3 ครัวเรือน และครัวเรือนจะสุ่มแปลงตัวอย่างและจุดสำรวจ 2 จุด โดยใช้เทคนิคการเดิน 30 ก้าว เพื่อวางกรอบการสำรวจขนาด 1 ตารางเมตร และในการคำนวณค่าสถิติของข้อมูล การสำรวจใช้วิธีการคำนวณค่าเฉลี่ยแบบง่าย (simple average)

**2. คำนิยาม**

**ข้าวนาปี** ปีเพาะปลูก 2557/58 หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่ 1 พฤษภาคม - 31 ตุลาคม 2557 โดยไม่คำนึงถึงว่าจะทำการเก็บเกี่ยวเมื่อใดก็ตาม ยกเว้น ภาคใต้ฝั่งตะวันออก (นครศรีธรรมราช พัทลุง สงขลา ปัตตานี ยะลา นราธิวาส) ข้าวนาปี ปีเพาะปลูก 2557/58 หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่ 16 มิถุนายน 2557 ถึงวันที่ 28 กุมภาพันธ์ 2558 โดยไม่คำนึงถึงว่าจะทำการเก็บเกี่ยวเมื่อใดก็ตาม

**ครัวเรือนผู้ปลูกข้าวนาปี ปีเพาะปลูก 2557/58** หมายถึง ครัวเรือนผู้ที่ปลูกข้าวนาปีภายในอาณาเขตหมู่บ้านตัวอย่าง ตั้งแต่ 1 ไร่ขึ้นไป

**รูปแบบผลผลิต** หมายถึง ลักษณะของผลผลิตข้าวนาปีที่เกษตรกรเก็บเกี่ยวในรูปของข้าวเปลือกที่ความชื้น 15 %

1. **ผลการสำรวจ**

**การผลิตรวมทั้งประเทศ**

**เนื้อที่เพาะปลูก** 60.791 ล้านไร่ ลดลงจาก 62.080 ล้านไร่ในปีที่ผ่านมา หรือร้อยละ 2.08

**เนื้อที่เก็บเกี่ยว** 58.247 ล้านไร่ เพิ่มขึ้นจาก 58.136 ล้านไร่ในปีที่ผ่านมา หรือร้อยละ 0.19

**ผลผลิต** 26.270 ล้านตันข้าวเปลือก ลดลงจาก 27.090 ล้านตันในปีที่ผ่านมา หรือร้อยละ 3.03

**ผลผลิตต่อไร่ต่อเนื้อที่เก็บเกี่ยว** 451 กิโลกรัมต่อไร่ ลดลงจาก 466 กิโลกรัมต่อไร่ ในปีที่ผ่านมา 15 กิโลกรัม หรือร้อยละ 3.22

**สรุปภาคสรุปดังนี้**

**ภาคเหนือ**

**เนื้อที่เพาะปลูก** 13.716 ล้านไร่ ลดลงจาก 14.674 ล้านไร่ในปีที่ผ่านมา หรือร้อยละ 6.53

**เนื้อที่เก็บเกี่ยว** 13.581 ล้านไร่ ลดลงจาก 14.353 ล้านไร่ในปีที่ผ่านมา หรือร้อยละ 5.38

**ผลผลิต** 7.817 ล้านตัน ลดลงจาก 8.637 ล้านตันในปีที่ผ่านมา หรือร้อยละ 9.50

**ผลผลิตต่อไร่ต่อเนื้อที่เก็บเกี่ยว** 576 กิโลกรัม ลดลงจาก 602 กิโลกรัมในต่อไร่ ในปีที่ผ่านมา 26 กิโลกรัม หรือร้อยละ 4.32

**ภาคตะวันออกเฉียงเหนือ**

**เนื้อที่เพาะปลูก** 37.030 ล้านไร่ ลดลงจาก 37.067 ล้านไร่ในปีที่ผ่านมา หรือร้อยละ 0.10

**เนื้อที่เก็บเกี่ยว** 34.794 ล้านไร่ เพิ่มขึ้นจาก 33.750 ล้านไร่ในปีที่ผ่านมา หรือร้อยละ 3.09

**ผลผลิต** 12.468 ล้านตัน เพิ่มขึ้นจาก 12.295 ล้านตันในปีที่ผ่านมา หรือร้อยละ 1.40

**ผลผลิตต่อไร่ต่อเนื้อที่เก็บเกี่ยว** 358 กิโลกรัม ลดลงจาก 364 กิโลกรัมต่อไร่ ในปีที่ผ่านมา 6 กิโลกรัม หรือร้อยละ 1.65

**ภาคกลาง**

**เนื้อที่เพาะปลูก** 9.157 ล้านไร่ ลดลงจาก 9.395 ล้านไร่ในปีที่ผ่านมา หรือร้อยละ 2.54

**เนื้อที่เก็บเกี่ยว** 8.999 ล้านไร่ ลดลงจาก 9.135 ล้านไร่ในปีที่ผ่านมา หรือร้อยละ 1.49

**ผลผลิต** 5.600 ล้านตัน ลดลงจาก 5.740 ล้านตันในปีที่ผ่านมา หรือร้อยละ 2.45

**ผลผลิตต่อไร่ต่อเนื้อที่เก็บเกี่ยว** 622 กิโลกรัม ลดลงจาก 628 กิโลกรัมต่อไร่ ในปีที่ผ่านมา 6 กิโลกรัม หรือร้อยละ 0.96

**ภาคใต้**

**เนื้อที่เพาะปลูก** 0.888 ล้านไร่ ลดลงจาก 0.944 ล้านไร่ในปีที่ผ่านมา หรือร้อยละ 5.95

**เนื้อที่เก็บเกี่ยว** 0.873 ล้านไร่ ลดลงจาก 0.897 ล้านไร่ในปีที่ผ่านมา หรือร้อยละ 2.65

**ผลผลิต** 0.386 ล้านตัน ลดลงจาก 0.418 ล้านตันในปีที่ผ่านมา หรือร้อยละ 7.54

**ผลผลิตต่อไร่ต่อเนื้อที่เก็บเกี่ยว** 442 กิโลกรัม ลดลงจาก 465 กิโลกรัมต่อไร่ ในปีที่ผ่านมา 23 กิโลกรัม หรือร้อยละ 4.95

**สถานการณ์การผลิตข้าวนาปี ปีเพาะปลูก 2557/58**

เนื้อที่เพาะปลูกโดยรวมทั้งประเทศลดลง เนื่องจากเกษตรกรขาดความมั่นใจเกี่ยวกับเสถียรภาพของราคาผลผลิตที่มีแนวโน้มตกต่ำตั้งแต่เกิดปัญหาโครงการรับจำนำข้าว เป็นต้นมา ประกอบกับสภาพอากาศ ที่ไม่เอื้ออำนวย ฝนมาล่าช้า และฝนทิ้งช่วงในเดือนกรกฎาคม ทำให้เกษตรกรปลูกข้าวได้ในเดือนสิงหาคม ข้าวได้รับความเสียหายและไม่มีการปลูกซ่อม นอกจากนี้ ในบางพื้นที่ที่สภาพไม่เหมาะสมสำหรับการปลูกข้าว ก็ได้ปรับเปลี่ยนไปปลูกอ้อยโรงงาน เช่น จังหวัดเลย หนองบัวลำภู สกลนคร ขอนแก่น กาฬสินธุ์ และบุรีรัมย์ เป็นต้น ส่วนภาคใต้เกษตรกรบางพื้นที่เปลี่ยนไปปลูกปาล์มน้ำมัน ส่วนผลลิตต่อไร่ลดลงในทุก ๆ ภาค เนื่องจากผลกระทบจากสภาพดินฟ้าอากาศที่ค่อนข้างรุนแรง ซึ่งเป็นผลมาจากปรากฏการณ์เอลนิโญ่ เกิดฝนทิ้งช่วงกลางฤดูเพาะปลูกข้าวเสียหายทั่วไปโดยเฉพาะข้าวไวแสงที่ปลูกปลายฤดู ทำให้ข้าวไม่ได้อายุเก็บเกี่ยว เมล็ดข้าวน้ำหนักไม่ดี จึงเป็นสาเหตุสำคัญ นอกจากนี้เกษตรกรไม่สามารถคาดหวังราคาผลผลิตและผลตอบแทนได้ ทำให้การดูแลรักษาไม่ค่อยเต็มที่ ทำให้ผลผลิตโดยรวมของประเทศลดลง เมื่อพิจารณาเป็นรายภาค พบว่า

**ภาคเหนือ** เนื้อที่เพาะปลูกลดลง เนื่องจากเกษตรกรขาดความมั่นใจด้านราคาและผลตอบแทน ที่จะได้รับ ประกอบกับสภาพอากาศที่ไม่เอื้ออำนวย พื้นที่บางส่วนได้เปลี่ยนแปลงสภาพจากพื้นที่เพาะปลูกไปเป็นสิ่งปลูกสร้าง ส่วนผลผลิตต่อไร่ลดลง เนื่องจากสภาพอากาศที่ไม่เอื้ออำนวยกระทบกับภาวะฝนทิ้งช่วง จึงเกิดความเสียหายต่อผลผลิตทั่วไป

**ภาคตะวันออกเฉียงเหนือ** เนื้อที่เพาะปลูกลดลงเล็กน้อย เนื่องจากเกษตรกรบางส่วนปรับเปลี่ยนพื้นที่นาที่ไม่เหมาะสมไปปลูกอ้อยโรงงาน ซึ่งให้ผลตอบแทนดีกว่าและมีแหล่งรับซื้อที่แน่นอน ส่วนผลผลิตต่อไร่ลดลง เนื่องจากสภาพอากาศฝนทิ้งช่วงกลางฤดู ส่งผลต่อความสมบูรณ์ของเมล็ดข้าว เนื่องจากมีการเพาะปลูกข้าวนาปีไวแสงเป็นส่วนมาก

**ภาคกลาง** เนื้อที่เพาะปลูกลดลง เนื่องจากเกษตรกรขาดความมั่นใจในด้านราคา และผลตอบแทนที่จะได้รับ เกษตรกรบางส่วนปรับรอบเพาะปลูกไปอยู่ในปลายฤดูนาปรัง เพราะว่ายังมีน้ำคงเหลือเพียงพอต่อการเพาะปลูก ประกอบกับสภาพอากาศ ฝนแล้งทิ้งช่วงยาวนานในกลางฤดู ทำให้พื้นที่เพาะปลูกลดลง ส่วนผลผลิตต่อไร่ลดลง เนื่องจากการดูแลรักษาไม่เต็มที่ และมีความเสียหายจากโรคและแมลงศัตรูพืชประปราย เช่น หนูกัดทำลาย เพลี้ยกระโดดสีน้ำตาล โรคไหม้ เป็นต้น

**ภาคใต้** เนื้อที่เพาะปลูกลดลง เนื่องจากมีการปรับเปลี่ยนไปปลูกปาล์มน้ำมัน ซึ่งเชื่อว่าจะให้ผลตอบแทนดีกว่า ส่วนผลผลิตต่อไร่ลดลงเล็กน้อยจากกับปีที่แล้ว เนื่องจากมีความเสียหายจากภัยธรรมชาติ และแมลงศัตรูพืช