**รายงานผลการสำรวจข้าวนาปี ปีเพาะปลูก 2561/62**

ศูนย์สารสนเทศการเกษตร สำนักงานเศรษฐกิจการเกษตร กระทรวงเกษตรและสหกรณ์       ได้วิเคราะห์ผลการสำรวจข้าวนาปี ปีเพาะปลูก 2561/62 ดังนี้

**1. ระเบียบวิธีการสำรวจ**

การสำรวจข้าวนาปี ปีเพาะปลูก 2561/62 ศูนย์สารสนเทศการเกษตร สำนักงานเศรษฐกิจการเกษตร ได้กำหนดวิธีการสำรวจด้วยตัวอย่าง คือ

การสำรวจข้อมูลปริมาณการผลิต กำหนดวิธีการสำรวจด้วยตัวอย่าง (Sample Survey) โดยใช้แผนแบบการสุ่มตัวอย่างแบบแบ่งเป็นพวกสองขั้นตอน (Stratified Two-Stage Random Sampling) จากกรอบตัวอย่าง (Sampling Frame) ของหมู่บ้านที่ปลูกข้าวนาปีทั้งหมดของแต่ละอำเภอ จัดแบ่งหมู่บ้านออกเป็นพวกหรือชั้นภูมิ (Stratum) ตามขนาดเนื้อที่เพาะปลูก ทำการสุ่มตัวอย่างขั้นตอนที่ 1 โดยสุ่มหมู่บ้านตัวอย่างจากแต่ละพวก ด้วยวิธีการสุ่มแบบมีระบบ (Systematic Random Sampling) สุ่มหมู่บ้านตัวอย่างจำนวน 4,252 หมู่บ้าน จากหมู่บ้านตัวอย่างทั้งหมดจำนวน 59,887 หมู่บ้าน คิดเป็นร้อยละ 7.10 และสุ่มตัวอย่างขั้นตอนที่ 2 โดยสุ่มครัวเรือนผู้ปลูกข้าวนาปีจากหมู่บ้านตัวอย่าง จำนวน 6 ครัวเรือนต่อหมู่บ้านตัวอย่างด้วยวิธีการสุ่มอย่างง่ายแบบไม่ใส่คืน (Simple Random Sampling Without Replacement)

**2. คำนิยาม**

**ข้าวนาปี**ปีเพาะปลูก 2561/62 หมายถึง ข้าวเจ้าหรือข้าวเหนียวที่เกษตรกรปลูกระหว่างวันที่ 1 พฤษภาคม – 31 ตุลาคม 2561 โดยไม่คำนึงว่าจะเก็บเกี่ยวช่วงใด ยกเว้น ภาคใต้ฝั่งตะวันออก (นครศรีธรรมราช พัทลุง สงขลา ปัตตานี ยะลา นราธิวาส) ข้าวนาปี ปีเพาะปลูก 2561/62 หมายถึง ข้าวเจ้าหรือข้าวเหนียวที่เกษตรกรปลูกระหว่างวันที่ 16 มิถุนายน 2561 ถึงวันที่ 28 กุมภาพันธ์ 2562 โดยไม่คำนึงว่าจะทำการเก็บเกี่ยวช่วงใด

**รูปแบบผลผลิต** หมายถึง ผลผลิตข้าวนาปีที่เกษตรกรเก็บเกี่ยวในรูปของข้าวเปลือกนาปี      ที่ความชื้น 15 %

**3. ผลการสำรวจ**

**การผลิตรวมทั้งประเทศ**

**เนื้อที่เพาะปลูก** 59.981 ล้านไร่ เพิ่มขึ้นจากปีที่แล้ว 0.760 ล้านไร่ หรือร้อยละ 1.28

**เนื้อที่เก็บเกี่ยว** 55.627 ล้านไร่ เพิ่มขึ้นจากปีที่แล้ว 0.664 ล้านไร่ หรือร้อยละ 1.21

**ผลผลิต** 25.178 ล้านตันข้าวเปลือก เพิ่มขึ้นจากปีที่แล้ว 0.244 ล้านตันข้าวเปลือก หรือร้อยละ 0.98

**ผลผลิตต่อไร่ต่อเนื้อที่เพาะปลูก** 420 กิโลกรัมต่อไร่ ลดลงจากปีที่แล้ว 1 กิโลกรัม หรือร้อยละ 0.24

**ผลผลิตต่อไร่ต่อเนื้อที่เก็บเกี่ยว** 453 กิโลกรัมต่อไร่ ลดลงจากปีที่แล้ว 1 กิโลกรัม หรือร้อยละ 0.22

**สรุปภาคสรุปดังนี้**

**ภาคเหนือ**

**เนื้อที่เพาะปลูก** 13.815 ล้านไร่ เพิ่มขึ้นจากปีที่แล้ว 0.487 ล้านไร่ หรือร้อยละ 3.65

**เนื้อที่เก็บเกี่ยว** 13.597 ล้านไร่ เพิ่มขึ้นจากปีที่แล้ว 1.150 ล้านไร่ หรือร้อยละ 9.24

**ผลผลิต** 7.848 ล้านตันข้าวเปลือก เพิ่มขึ้นจากปีที่แล้ว 0.638 ล้านตันข้าวเปลือก หรือร้อยละ 8.85

**ผลผลิตต่อไร่ต่อเนื้อที่เพาะปลูก** 568 กิโลกรัมต่อไร่ เพิ่มขึ้นจากปีที่แล้ว 27 กิโลกรัม หรือร้อยละ 4.99

**ผลผลิตต่อไร่ต่อเนื้อที่เก็บเกี่ยว** 577 กิโลกรัมต่อไร่ ลดลงจากปีที่แล้ว 2 กิโลกรัม หรือร้อยละ 0.35

**ภาคตะวันออกเฉียงเหนือ**

**เนื้อที่เพาะปลูก** 36.878 ล้านไร่ เพิ่มขึ้นจากปีที่แล้ว 0.242 ล้านไร่ หรือร้อยละ 0.66

**เนื้อที่เก็บเกี่ยว** 32.869 ล้านไร่ ลดลงจากปีที่แล้ว 0.624 ล้านไร่ หรือร้อยละ 1.86

**ผลผลิต** 11.706 ล้านตันข้าวเปลือก ลดลงจากปีที่แล้ว 0.483 ล้านตันข้าวเปลือก หรือร้อยละ 3.96

**ผลผลิตต่อไร่ต่อเนื้อที่เพาะปลูก** 317 กิโลกรัมต่อไร่ ลดลงจากปีที่แล้ว 16 กิโลกรัม หรือร้อยละ 4.80

**ผลผลิตต่อไร่ต่อเนื้อที่เก็บเกี่ยว** 356 กิโลกรัมต่อไร่ ลดลงจากปีที่แล้ว 8 กิโลกรัม หรือร้อยละ 2.20

**ภาคกลาง**

**เนื้อที่เพาะปลูก** 8.507 ล้านไร่ ลดลงจากปีที่แล้ว 0.015 ล้านไร่ หรือร้อยละ 0.18

**เนื้อที่เก็บเกี่ยว** 8.382 ล้านไร่ เพิ่มขึ้นจากปีที่แล้ว 0.030 ล้านไร่ หรือร้อยละ 0.36

**ผลผลิต** 5.250 ล้านตันข้าวเปลือก เพิ่มขึ้นจากปีที่แล้ว 0.034 ล้านตันข้าวเปลือก หรือร้อยละ 0.64

**ผลผลิตต่อไร่ต่อเนื้อที่เพาะปลูก** 617 กิโลกรัมต่อไร่ เพิ่มขึ้นจากปีที่แล้ว 5 กิโลกรัม หรือร้อยละ 0.82

**ผลผลิตต่อไร่ต่อเนื้อที่เก็บเกี่ยว** 626 กิโลกรัมต่อไร่ เพิ่มขึ้นจากปีที่แล้ว 1 กิโลกรัม หรือร้อยละ 0.16

**ภาคใต้**

**เนื้อที่เพาะปลูก** 0.781 ล้านไร่ เพิ่มขึ้นจากปีที่แล้ว 0.047 ล้านไร่ หรือร้อยละ 6.39

**เนื้อที่เก็บเกี่ยว** 0.779 ล้านไร่ เพิ่มขึ้นจากปีที่แล้ว 0.108 ล้านไร่ หรือร้อยละ 16.10

**ผลผลิต** 0.373 ล้านตันข้าวเปลือก เพิ่มขึ้นจากปีที่แล้ว 0.055 ตันข้าวเปลือก หรือร้อยละ 17.20

**ผลผลิตต่อไร่ต่อเนื้อที่เพาะปลูก** 479 กิโลกรัมต่อไร่ เพิ่มขึ้นจากปีที่แล้ว 44 กิโลกรัม หรือร้อยละ 10.11

**ผลผลิตต่อไร่ต่อเนื้อที่เก็บเกี่ยว** 480 กิโลกรัมต่อไร่ เพิ่มขึ้นจากปีที่แล้ว 5 กิโลกรัม หรือร้อยละ 1.05

**สถานการณ์การผลิตข้าวนาปี ปีเพาะปลูก 2561/62**

เนื้อที่เพาะปลูกโดยรวมของทั้งประเทศเพิ่มขึ้น เนื่องจากราคาข้าวมีแนวโน้มสูงขึ้น ทำให้เกษตรกรขยายพื้นที่เพาะปลูกในที่นาที่เคยปล่อยว่างเมื่อ 1 - 2 ปีที่แล้ว แต่ภาพรวมของเนื้อที่เพาะปลูกข้าวเพิ่มขึ้นไม่มากนัก เนื่องจากเนื้อที่เพาะปลูกข้าวมีจำกัด อีกทั้งเกษตรกรบางส่วนปรับเปลี่ยนไปปลูกอ้อยโรงงาน มันสำปะหลังโรงงาน จึงไม่สามารถกลับมาปลูกในฤดูกาลนี้ได้

สำหรับผลผลิตต่อไร่ลดลงจากปีที่แล้ว เนื่องจากภาคตะวันออกเฉียงเหนือซึ่งเป็นแหล่งเพาะปลูกใหญ่ของประเทศ ประสบปัญหาภัยแล้งในช่วงที่ข้าวกำลังเจริญเติบโต ทำให้ต้นข้าวเจริญเติบโตได้ไม่เต็มที่  แตกกอได้น้อย บางพื้นที่ต้นข้าวยืนต้นตายเสียหายสิ้นเชิง ส่งผลให้มีรวงข้าวน้อย รวงข้าวสั้น และเมล็ดข้าวลีบ ผลผลิตที่เก็บเกี่ยวได้ไม่เต็มพื้นที่ ผลผลิตที่ได้จึงต่ำ ส่งผลให้ผลผลิตในภาพรวมลดลง

เมื่อพิจารณาเป็นรายภาค พบว่า

**ภาคเหนือ** เนื้อที่เพาะปลูกเพิ่มขึ้น เนื่องจากปริมาณน้ำที่เพียงพอต่อการเพาะปลูกและราคาข้าว  
มีแนวโน้มสูงขึ้น เกษตรกรจึงปลูกข้าวในพื้นที่นาเดิมที่ปล่อยว่างไว้ในปีที่แล้ว ในพื้นที่ภาคเหนือตอนบนบริเวณภูเขามีปริมาณน้ำเหมาะสม เกษตรกรปลูกข้าวไร่เพิ่มขึ้น และในพื้นที่ภาคเหนือตอนล่างมีปริมาณน้ำต้นทุนในแหล่งน้ำต่างๆ มากพอ เกษตรกรบางส่วนสามารถทำนาปีได้ 2 รอบ เช่น จังหวัดพิษณุโลก พิจิตร นครสวรรค์ และอุทัยธานี เป็นต้น ส่วนเนื้อที่เก็บเกี่ยวเพิ่มขึ้นจากสัดส่วนเนื้อที่เพาะปลูกที่เพิ่มขึ้น และไม่ได้รับผลกระทบจากน้ำท่วมเหมือนปีที่แล้ว สำหรับผลผลิตต่อไร่เพิ่มขึ้นจากปีที่แล้ว เนื่องจากพื้นที่ส่วนใหญ่มีปริมาณน้ำเพียงพอต่อการเจริญเติบโตของต้นข้าว และไม่ได้รับผลกระทบจากอุทกภัย

**ภาคตะวันออกเฉียงเหนือ**เนื้อที่เพาะปลูกเพิ่มขึ้นจากปีที่แล้วเพียงเล็กน้อย แม้ว่ามีปริมาณน้ำเหมาะสมต่อการเพาะปลูกข้าวมากกว่าปีที่ผ่านมา เนื่องจากเนื้อที่เพาะปลูกข้าวมีจำกัด ส่วนเนื้อที่เก็บเกี่ยวลดลง เนื่องจากเนื้อที่เพาะปลูกทางภาคตะวันออกเฉียงเหนือ ประสบปัญหาภัยแล้งเป็นบริเวณกว้างครอบคลุมทั้งภาค เช่น จังหวัดขอนแก่น ร้อยเอ็ด สุรินทร์ บุรีรัมย์ ศรีสะเกษ และนครราชสีมา เป็นต้น ทำให้บางพื้นที่  
ต้นข้าวเสียหายสิ้นเชิง ไม่สามารถเก็บเกี่ยวผลผลิตได้ สำหรับผลผลิตต่อไร่ลดลง เนื่องจากประสบปัญหาภัยแล้งรุนแรงในช่วงที่ข้าวกำลังเจริญเติบโต ทำให้ต้นข้าวเจริญเติบโตได้ไม่เต็มที่ แตกกอได้น้อย บางพื้นที่ต้นข้าว  
ยืนต้นตายเสียหายสิ้นเชิงเป็นบริเวณกว้าง ส่งผลให้มีรวงข้าวน้อย รวงข้าวสั้น และเมล็ดข้าวลีบ ทำให้เกี่ยวข้าวได้ไม่เต็มพื้นที่ ผลผลิตที่ได้จึงค่อนข้างต่ำ

**ภาคกลาง** เนื้อที่เพาะปลูกลดลงจากปีที่แล้วเล็กน้อย เนื่องจากเกษตรกรปรับเปลี่ยนไปปลูกอ้อยโรงงานและมันสำปะหลัง เช่น จังหวัดลพบุรี สุพรรณบุรี และปราจีนบุรี และในบางพื้นที่สามารถปลูกนาปี  
ได้เพียงรอบเดียว เนื่องจากปริมาณน้ำไม่เพียงพอในการปลูกรอบ 2 ได้ สำหรับผลผลิตต่อไร่เพิ่มขึ้นจากปีที่แล้ว เนื่องจากปริมาณน้ำฝนเพียงพอต่อการเจริญเติบโตของต้นข้าว

**ภาคใต้** เนื้อที่เพาะปลูกเพิ่มขึ้นจากปีที่แล้ว เนื่องจากปริมาณน้ำในบางพื้นที่ลดลงช้า ในช่วงเดือนมีนาคม – พฤษภาคม ส่งผลให้เกษตรกรบางส่วนเลื่อนการปลูกข้าวนาปรังมาอยู่ในช่วงของรอบนาปี เช่น จังหวัดนครศรีธรรมราช พัทลุง สงขลา และปัตตานี เป็นต้น ส่วนเนื้อที่เก็บเกี่ยวเพิ่มขึ้น จากสัดส่วนเนื้อที่เพาะปลูกที่เพิ่มขึ้น และไม่ได้รับผลกระทบจากน้ำท่วม สำหรับผลผลิตต่อไร่เพิ่มขึ้น เนื่องจากสภาพอากาศเอื้ออำนวย ปริมาณน้ำฝนเพียงพอต่อการเจริญเติบโตของต้นข้าว อีกทั้งผลผลิตต่อไร่ที่ทำเลื่อนจากรอบนาปรัง มีผลผลิตที่ค่อนข้างสูง