**สถานการณ์การผลิตข้าวนาปรัง ปี 2559**

เนื้อที่เพาะปลูกและผลผลิตต่อไร่ในภาพรวมลดลงจากปีที่แล้ว เนื่องจากปริมาณน้ำที่ใช้การได้ในเขื่อนขนาดใหญ่และขนาดกลางมีน้อย โดยเฉพาะเขื่อนหลักของประเทศ เช่น เขื่อนภูมิพล เขื่อนสิริกิติ์ เขื่อนอุบลรัตน์ และเขื่อนลำปาว มีน้ำกักเก็บอยู่อย่างจำกัด กระทรวงเกษตรและสหกรณ์ประกาศงดจัดสรรน้ำเพื่อให้เกษตรกรใช้ในการเพาะปลูกพืชฤดูแล้ง โดยจะจัดสรรเพื่อการอุปโภค-บริโภคเท่านั้น ทำให้เกษตรกรบางส่วนปล่อยพื้นที่นาให้ว่าง และบางพื้นที่ปรับเปลี่ยนไปปลูกพืชอื่นแทน เช่น พืชตระกูลถั่ว ข้าวโพดหวาน มันสำปะหลังโรงงาน และพืชผัก เป็นต้น สำหรับผลผลิตต่อไร่ในภาพรวมลดลงจากปีที่ผ่านมา เนื่องจากต้นข้าวได้รับน้ำไม่เพียงพอต่อการเจริญเติบโตและสภาพอากาศที่แห้งแล้ง อุณหภูมิที่สูง ผลผลิตเก็บเกี่ยวได้ไม่เต็มที่ ทำให้ผลผลิตโดยรวมของประเทศลดลง เมื่อพิจารณาเป็นรายภาค พบว่า

**ภาคเหนือ** เนื้อที่เพาะปลูกลดลง เนื่องจากประสบปัญหาภัยแล้ง มีปริมาณน้ำในเขื่อนใช้การได้น้อย และไม่เพียงพอต่อการจัดสรรให้เพาะปลูกพืชฤดูแล้ง อีกทั้งราคาข้าวเปลือกที่เกษตรกรขายได้ไม่จูงใจ ทำให้เกษตรกรบางส่วนปรับเปลี่ยนไปปลูกพืชอื่น เช่น พืชตระกูลถั่ว ข้าวโพดหวาน พืชผัก เป็นต้น อย่างไรก็ตามเกษตรกรบางส่วนยังเสี่ยงปลูกข้าวนาปรังเพื่อเพิ่มรายได้ โดยอาศัยบ่อบาดาล เช่น จังหวัดกำแพงเพชร สุโขทัย พิจิตร และพิษณุโลก เป็นต้น แต่ก็สามารถปลูกได้ไม่มากนัก สำหรับผลผลิตต่อไร่ลดลง เนื่องจากปริมาณน้ำ ไม่เพียงพอและสภาพอากาศแห้งแล้ง อุณหภูมิที่สูง ส่งผลให้ต้นข้าวเจริญเติบโตได้ไม่เต็มที่

**ภาคตะวันออกเฉียงเหนือ** เนื้อที่เพาะปลูกลดลง เนื่องจากปริมาณน้ำในเขื่อนขนาดใหญ่และขนาดกลาง ได้แก่ เขื่อนอุบลรัตน์ เขื่อนลำป่าว และเขื่อนสิรินธร รวมถึงอ่างเก็บน้ำ และแหล่งน้ำธรรมชาติ มีน้ำใช้การได้น้อย ไม่เพียงพอต่อการเพาะปลูก เกษตรกรจึงงดปลูกข้าวนาปรังปล่อยพื้นที่ว่าง สำหรับผลผลิตต่อไร่ลดลงจากปีที่ผ่านมา เนื่องจากปริมาณน้ำไม่เพียงพอต่อการเจริญเติบโต

**ภาคกลาง** เนื้อที่เพาะปลูกลดลง เนื่องจากปริมาณน้ำที่ใช้การได้ในเขื่อนขนาดใหญ่และ เขื่อนขนาดกลางที่ส่งน้ำมาลุ่มเจ้าพระยาและลุ่มแม่กลอง ได้แก่ เขื่อนภูมิพล เขื่อนสิริกิติ์ เขื่อนป่าสักชลสิทธิ์ เขื่อนขุนด่านปราการชล และเขื่อนวชิราลงกรณ์มีน้ำใช้การได้อยู่ในเกณฑ์น้อย ไม่เพียงพอต่อการเพาะปลูก พืชฤดูแล้ง กระทรวงเกษตรและสหกรณ์ประกาศงดจัดสรรน้ำให้เกษตรกรใช้ในการเพาะปลูกข้าวนาปรัง อย่างไรก็ตามเกษตรกรบางส่วนยังเสี่ยงปลูกข้าวนาปรังเพื่อให้มีรายได้ โดยอาศัยน้ำนอนคลอง และบ่อบาดาล แต่ก็ไม่สามารถเพาะปลูกได้มากนัก และปลูกได้เพียงรอบเดียว สำหรับผลผลิตต่อไร่ลดลง เนื่องจากปริมาณน้ำไม่เพียงพอ สภาพอากาศที่แห้งแล้ง ทำให้ต้นข้าวเจริญเติบโตไม่ดี ข้าวไม่ติดรวง ไม่มีน้ำหนัก

**ภาคใต้** เนื้อที่เพาะปลูกลดลง เนื่องจากปีที่แล้วประสบภัยแล้ง ไม่มีน้ำสำหรับการเพาะปลูกข้าวนาปรัง อีกทั้งในบางจังหวัดลดเนื้อที่เพาะปลูกลง โดยปรับเปลี่ยนไปปลูกปาล์มน้ำมัน สำหรับผลผลิตต่อไร่ลดลง เนื่องจากปริมาณน้ำไม่เพียงพอและสภาพอากาศแห้งแล้ง อุณหภูมิที่สูง ส่งผลให้ต้นข้าวเจริญเติบโตได้ ไม่เต็มที่