**สถานการณ์การผลิตข้าวนาปรัง ปี 2560**

เนื้อที่เพาะปลูกเพิ่มขึ้น เนื่องจากปริมาณน้ำที่ใช้การได้ในเขื่อน อ่างเก็บน้ำและแหล่งน้ำตามธรรมชาติมีเพียงพอต่อการเพาะปลูก ต่างจากปีที่แล้วที่ประสบปัญหาภัยแล้ง (ปริมาตรน้ำในเขื่อนและอ่างเก็บน้ำขนาดใหญ่ที่ใช้การได้ทั่วประเทศ ปี 2560 เท่ากับ 25,664 ล้าน ม.3 ปี 2559 เท่ากับ 17,227 ล้าน ม.3 หรือเพิ่มขึ้นร้อยละ 48.98) ทำให้เกษตรกรขยายเนื้อที่เพาะปลูกเพิ่มขึ้นในพื้นที่นาที่เคยปล่อยว่างจากภัยแล้ง สำหรับผลผลิตต่อไร่เพิ่มขึ้น เนื่องจากปริมาณน้ำเพียงพอต่อการเจริญเติบโตของต้นข้าว สภาพอากาศเอื้ออำนวยไม่กระทบแล้ง อีกทั้งมีการระบาดของโรคและแมลงศัตรูพืชน้อยกว่าปีที่แล้ว เมื่อพิจารณาเป็นรายภาค พบว่า

**ภาคเหนือ** เนื้อที่เพาะปลูกเพิ่มขึ้น เนื่องจากปีที่แล้วประสบปัญหาภัยแล้ง เกษตรกรในหลายพื้นที่จึงปล่อยที่นาว่างไว้ แต่ในปีนี้มีน้ำในเขื่อนและแหล่งน้ำตามธรรมชาติมีปริมาณน้ำมากกว่าปีที่แล้ว (ปริมาตรน้ำใช้การได้ในเขื่อนภูมิพลและสิริกิติ์ ปี 2560 เท่ากับ 7,813 ล้าน ม.3 ปี 2559 เท่ากับ 3,232 ล้าน ม.3 หรือเพิ่มขึ้นร้อยละ 141.73) จึงเพียงพอต่อการจัดสรรให้เพาะปลูกพืชฤดูแล้ง เกษตรกรขยายเนื้อที่เพาะปลูกเพิ่มขึ้นในพื้นที่นาที่เคยปล่อยว่าง และบางส่วนปลูกแทนพืชอื่น เช่น ถั่วเหลือง ข้าวโพดเลี้ยงสัตว์ สำหรับผลผลิตต่อไร่เพิ่มขึ้น เนื่องจากปริมาณน้ำเพียงพอต่อการเจริญเติบโตของต้นข้าว ยกเว้นจังหวัดอุทัยธานี ผลผลิตต่อไร่ลดลง เนื่องจากสภาพอากาศที่แปรปรวนและแมลงบั่วระบาด

**ภาคตะวันออกเฉียงเหนือ** เนื้อที่เพาะปลูกเพิ่มขึ้น เนื่องจากปริมาณน้ำในเขื่อนและอ่างเก็บน้ำมีมากกว่าปีที่แล้ว (ปริมาตรน้ำใช้การได้ในเขื่อนลำปาว อุบลรัตน์และสิรินธร ปี 2560 เท่ากับ 3,430 ล้าน ม.3 ปี 2559 เท่ากับ 1,614 ล้าน ม.3 หรือเพิ่มขึ้นร้อยละ 112.52) เพียงพอต่อการจัดสรรให้เพาะปลูกพืชฤดูแล้งเกษตรกรจึงขยายเนื้อที่เพาะปลูกเพิ่มขึ้นในพื้นที่นาที่เคยปล่อยว่างจากภัยแล้ง ส่วนจังหวัดนครราชสีมา สุรินทร์ เนื้อที่เพาะปลูกลดลง เนื่องจากปริมาณน้ำในอ่างเก็บน้ำลำตะคอง ลำพระเพลิง มูลบน ลำแซะในช่วงฤดูกาลเพาะปลูกมีปริมาณน้ำในอ่างน้อย กรมชลประทานจึงไม่สามารถสนับสนุนน้ำเพื่อปลูกข้าวนาปรังได้ สำหรับ ผลผลิตต่อไร่เพิ่มขึ้น เนื่องจากปริมาณน้ำเพียงพอต่อการเจริญเติบโตของต้นข้าว การระบาดของโรคและแมลงศัตรูพืชมีน้อย

**ภาคกลาง** เนื้อที่เพาะปลูกเพิ่มขึ้น เนื่องจากปริมาณน้ำในเขื่อนและอ่างเก็บน้ำมีมากกว่าปีที่แล้ว (ปริมาตรน้ำใช้การได้ในเขื่อนป่าสัก กระแสเสียวและทับเสลา ปี 2560 เท่ากับ 1,287 ล้าน ม.3 ปี 2559 เท่ากับ 648 ล้าน ม.3 หรือเพิ่มขึ้นร้อยละ 98.68) เพียงพอต่อการจัดสรรให้เพาะปลูกพืชฤดูแล้งเกษตรกรจึงขยายเนื้อที่เพาะปลูกเพิ่มขึ้นในพื้นที่นาที่เคยปล่อยว่างจากภัยแล้ง ในจังหวัดลพบุรี สิงห์บุรี ชัยนาท สุพรรณบุรี อ่างทอง อยุธยา และปทุมธานี เกษตรกรเพาะปลูกนาปรัง 2 รอบ ยกเว้นจังหวัดชลบุรี และประจวบคีรีขันธ์ เนื้อที่เพาะปลูกลดลง เนื่องจากเกษตรกรปรับเปลี่ยนไปปลูกอ้อย ปาล์มน้ำมัน และสับปะรด สำหรับผลผลิตต่อไร่เพิ่มขึ้น เนื่องจากปริมาณน้ำเพียงพอต่อการเจริญเติบโตของต้นข้าวโรคและแมลงศัตรูพืช เช่น เพลี้ยกระโดด แมลงบั่ว ระบาดน้อย ยกเว้น จังหวัดสมุทรสงคราม ผลผลิตต่อไร่ลดลง เนื่องจากน้ำเค็มเข้าพื้นที่นา และจังหวัดประจวบคีรีขันธ์ ผลผลิตต่อไร่ลดลง เนื่องจากปริมาณน้ำไม่เพียงพอ

**ภาคใต้** เนื้อที่เพาะปลูกเพิ่มขึ้นจากปีที่แล้ว โดยเฉพาะแหล่งผลิตในจังหวัดนครศรีธรรมราช พัทลุง และสงขลา เนื่องจากปริมาณน้ำเพียงพอต่อการเพาะปลูก ยกเว้นจังหวัดปัตตานี เนื้อที่เพาะปลูกลดลงเนื่องจากกรมชลประทานคาดการณ์ว่าปริมาณน้ำต้นปีที่ใช้การได้ไม่เพียงพอต่อการทำนาปรัง จึงมีโครงการ ให้เกษตรกรเข้าร่วมโครงการปลูกพืชใช้น้ำน้อยแทนการทำนาปรัง สำหรับผลผลิตต่อไร่เพิ่มขึ้น เนื่องจากปริมาณน้ำเพียงพอต่อการเจริญเติบโตของต้นข้าว ยกเว้นจังหวัดพัทลุงผลผลิตต่อไร่ลดลง เนื่องจากมีโรคและแมลงศัตรูพืชระบาด