**รายงานผลการสำรวจข้าวนาปี ปีเพาะปลูก 2558/59**

ศูนย์สารสนเทศการเกษตร สำนักงานเศรษฐกิจการเกษตร กระทรวงเกษตรและสหกรณ์ ได้วิเคราะห์ ผลการสำรวจข้าวนาปี ปีเพาะปลูก 2558/59 ดังนี้

1. **ระเบียบวิธีการสำรวจ**

การสำรวจข้าวนาปี ปีเพาะปลูก 2558/59 เป็นการสำรวจขนาดใหญ่ทั่วประเทศ (Large – scale survey) ที่กำหนดให้มีการจัดเก็บข้อมูลเป็น 2 ลักษณะที่สำคัญคือ

1.1 การสำรวจปริมาณการผลิตโดย การสำรวจด้วยวิธีตัวอย่าง (Sample Survey) มีรายละเอียดดังนี้

(1) แผนแบบการสุ่มตัวอย่าง (Sample Design)

กำหนดใช้แผนแบบการสุ่มตัวอย่าง แบบแบ่งเป็นพวกสองขั้นตอน และสุ่มแบบมีระบบ (Stratified Two – stage Sampling) โดยกำหนดให้อำเภอเป็นประชากรที่ประกอบด้วยหน่วยสุ่ม (Sampling units) 2 ระดับ ได้แก่ หมู่บ้านที่ปลูกข้าวนาปี ปีเพาะปลูก 2558/59 เป็นหน่วยสุ่มขั้นที่ 1 และครัวเรือนเกษตรกรที่ปลูกข้าวนาปีดังกล่าว เป็นหน่วยสุ่มขั้นที่ 2 การสุ่มตัวอย่างในขั้นที่ 1 ดำเนินการจัดแบ่งหมู่บ้านออกเป็นพวกหรือ ชั้นภูมิ (Stratum) ตามเขตชลประทาน (ในหรือนอกเขต) และตามขนาดเนื้อที่เพาะปลูกที่กำหนดในแต่ละพวกหรือชั้นภูมิ ทำการเลือกหมู่บ้านตามขนาดและสุ่มแบบมีระบบ (systematic) ตามจำนวนที่ได้แบ่งสรร (allocate) ไว้แล้ว โดยกำหนดขนาดตัวอย่างทั้งประเทศจำนวน 4,500 หมู่บ้าน จากหมู่บ้านทั้งหมด 60,254 หมู่บ้าน คิดเป็นร้อยละ 7.47 ในหมู่บ้านตัวอย่างกำหนดสุ่มครัวเรือนตัวอย่างซึ่งเป็นการสุ่มขั้นที่ 2 หมู่บ้านละ 6 ครัวเรือนตัวอย่างโดยวิธีการสุ่มตัวอย่างอย่างง่ายแบบไม่ใส่คืน

(2) การประมาณค่า (Estimation Procedure)

กำหนดใช้วิธีการประมาณค่าโดยวิธีเฉลี่ยต่อหน่วย (mean per unit) โดยการคำนวณตามสูตรการประมาณค่า (scheme) ตามแผนแบบการสุ่มตัวอย่างที่กำหนด เพื่อประมาณค่ายอดรวมของผลรวมปริมาณ และค่าสถิติของค่าประมาณ ได้แก่ ค่าสัมประสิทธิ์ความแปรปรวน และค่าความคลาดเคลื่อนมาตรฐาน

1.2 การสำรวจผลผลิตต่อไร่ กำหนดการสำรวจโดยวิธีตั้งแปลงเก็บเกี่ยวผลผลิต (Crop Cutting)ดำเนินการสุ่มตัวอย่างแบบแบ่งเป็นพวกสองขั้นตอน และสุ่มแบบมีระบบ (Stratified Two - stage Sampling) โดยกำหนดให้อำเภอเป็นประชากรที่ประกอบด้วยหน่วยสุ่ม (Sampling units) 2 ระดับ จำนวน 892 หมู่บ้าน คิดเป็นร้อยละ 1.48 ของจำนวนตัวอย่างทั้งหมด ดำเนินการสุ่มครัวเรือนตัวอย่างจำนวน 3 ครัวเรือน และครัวเรือนจะสุ่มแปลงตัวอย่างและจุดสำรวจ 2 จุด โดยใช้เทคนิคการเดิน 30 ก้าว เพื่อวางกรอบการสำรวจขนาด 1 ตารางเมตร และในการคำนวณค่าสถิติของข้อมูล การสำรวจใช้วิธีการคำนวณค่าเฉลี่ยแบบง่าย (simple average)

**2. คำนิยาม**

**ข้าวนาปี** ปีเพาะปลูก 2558/59 หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่ 1 พฤษภาคม - 31 ตุลาคม 2558 โดยไม่คำนึงถึงว่าจะทำการเก็บเกี่ยวเมื่อใดก็ตาม ยกเว้น ภาคใต้ฝั่งตะวันออก (นครศรีธรรมราช พัทลุง สงขลา ปัตตานี ยะลา นราธิวาส) ข้าวนาปี ปีเพาะปลูก 2558/59 หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่ 16 มิถุนายน 2558 ถึงวันที่ 28 กุมภาพันธ์ 2559 โดยไม่คำนึงถึงว่าจะทำการเก็บเกี่ยวเมื่อใดก็ตาม

**ครัวเรือนผู้ปลูกข้าวนาปี ปีเพาะปลูก 2558/59** หมายถึง ครัวเรือนผู้ที่ปลูกข้าวนาปีภายในอาณาเขตหมู่บ้านตัวอย่าง ตั้งแต่ 1 ไร่ขึ้นไป

**รูปแบบผลผลิต** หมายถึง ลักษณะของผลผลิตข้าวนาปีที่เกษตรกรเก็บเกี่ยวในรูปของข้าวเปลือก ที่ความชื้น 15 %

1. **ผลการสำรวจ**

**การผลิตรวมทั้งประเทศ**

**เนื้อที่เพาะปลูก** 58.063 ล้านไร่ ลดลง จากปีที่แล้ว 2.727 ล้านไร่ หรือร้อยละ 4.49

**เนื้อที่เก็บเกี่ยว** 55.096 ล้านไร่ ลดลง จากปีที่แล้ว 3.151 ล้านไร่ หรือร้อยละ 5.41

**ผลผลิต** 24.312 ล้านตันข้าวเปลือก ลดลง จากปีที่แล้ว 1.958 ล้านตันข้าวเปลือก หรือร้อยละ 7.45

**ผลผลิตต่อไร่ต่อเนื้อที่เพาะปลูก** 419 กิโลกรัมต่อไร่ ลดลง จากปีที่แล้ว 13 กิโลกรัม หรือร้อยละ 3.01

**ผลผลิตต่อไร่ต่อเนื้อที่เก็บเกี่ยว** 441 กิโลกรัมต่อไร่ ลดลง จากปีที่แล้ว 10 กิโลกรัม หรือร้อยละ 2.22

**สรุปภาคสรุปดังนี้**

**ภาคเหนือ**

**เนื้อที่เพาะปลูก** 12.768 ล้านไร่ ลดลง จากปีที่แล้ว 0.948 ล้านไร่ หรือร้อยละ 6.91

**เนื้อที่เก็บเกี่ยว** 12.168 ล้านไร่ ลดลง จากปีที่แล้ว 1.412 ล้านไร่ หรือร้อยละ 10.41

**ผลผลิต** 6.802 ล้านตันข้าวเปลือก ลดลง จากปีที่แล้ว 1.015 ล้านตันข้าวเปลือก หรือร้อยละ 12.99

**ผลผลิตต่อไร่ต่อเนื้อที่เพาะปลูก** 533 กิโลกรัมต่อไร่ ลดลง จากปีที่แล้ว 37 กิโลกรัม หรือร้อยละ 6.49

**ผลผลิตต่อไร่ต่อเนื้อที่เก็บเกี่ยว** 559 กิโลกรัมต่อไร่ ลดลง จากปีที่แล้ว 17 กิโลกรัม หรือร้อยละ 2.95

**ภาคตะวันออกเฉียงเหนือ**

**เนื้อที่เพาะปลูก** 36.193 ล้านไร่ ลดลง จากปีที่แล้ว 0.837 ล้านไร่ หรือร้อยละ 2.26

**เนื้อที่เก็บเกี่ยว** 34.173 ล้านไร่ ลดลง จากปีที่แล้ว 0.621 ล้านไร่ หรือร้อยละ 1.78

**ผลผลิต** 12.231 ล้านตันข้าวเปลือก ลดลง จากปีที่แล้ว 0.237 ล้านตันข้าวเปลือก หรือร้อยละ 1.90

**ผลผลิตต่อไร่ต่อเนื้อที่เพาะปลูก** 338 กิโลกรัมต่อไร่ เพิ่มขึ้น จากปีที่แล้ว 1 กิโลกรัม หรือร้อยละ 0.30

**ผลผลิตต่อไร่ต่อเนื้อที่เก็บเกี่ยว** 358 กิโลกรัมต่อไร่ เท่ากับปีที่แล้ว

**ภาคกลาง**

**เนื้อที่เพาะปลูก** 8.261 ล้านไร่ ลดลง จากปีที่แล้ว 0.895 ล้านไร่ หรือร้อยละ 9.78

**เนื้อที่เก็บเกี่ยว** 7.922 ล้านไร่ ลดลง จากปีที่แล้ว 1.077 ล้านไร่ หรือร้อยละ 11.96

**ผลผลิต** 4.904 ล้านตันข้าวเปลือก ลดลง จากปีที่แล้ว 0.695 ล้านตันข้าวเปลือก หรือร้อยละ 12.42

**ผลผลิตต่อไร่ต่อเนื้อที่เพาะปลูก** 594 กิโลกรัมต่อไร่ ลดลง จากปีที่แล้ว 18 กิโลกรัม หรือร้อยละ 2.94

**ผลผลิตต่อไร่ต่อเนื้อที่เก็บเกี่ยว** 619 กิโลกรัมต่อไร่ ลดลง จากปีที่แล้ว 3 กิโลกรัม หรือร้อยละ 0.48

**ภาคใต้**

**เนื้อที่เพาะปลูก** 0.840 ล้านไร่ ลดลง จากปีที่แล้ว 0.047 ล้านไร่ หรือร้อยละ 5.35

**เนื้อที่เก็บเกี่ยว** 0.833 ล้านไร่ ลดลง จากปีที่แล้ว 0.041 ล้านไร่ หรือร้อยละ 4.67

**ผลผลิต** 0.374 ล้านตันข้าวเปลือก ลดลง จากปีที่แล้ว 0.012 ตันข้าวเปลือก หรือร้อยละ 3.00

**ผลผลิตต่อไร่ต่อเนื้อที่เพาะปลูก** 446 กิโลกรัมต่อไร่ เพิ่มขึ้น จากปีที่แล้ว 11 กิโลกรัม หรือร้อยละ 2.53

**ผลผลิตต่อไร่ต่อเนื้อที่เก็บเกี่ยว** 450 กิโลกรัมต่อไร่ เพิ่มขึ้น จากปีที่แล้ว 8 กิโลกรัม หรือร้อยละ 1.81

**สถานการณ์การผลิตข้าวนาปี ปีเพาะปลูก 2558/59**

เนื้อที่เพาะปลูกโดยรวมของทั้งประเทศลดลง เนื่องจากประสบปัญหาภัยแล้ง ฤดูฝนมาล่าช้า ปริมาณน้ำฝนน้อยกว่าปกติ การกระจายตัวของฝนไม่สม่ำเสมอ ทำให้บางพื้นที่ขาดน้ำในช่วงฤดูเพาะปลูก เกษตรกรบางส่วนไม่สามารถทำการเพาะปลูกข้าวได้ จึงปล่อยที่นาทิ้งร้าง และบางพื้นที่ที่เคยเพาะปลูกข้าวนาปีได้ 2 รอบก็ปลูกได้เพียงรอบเดียว อีกทั้งไม่มีนโยบายสนับสนุนจากทางภาครัฐ เกษตรกรจึงเปลี่ยนไปปลูกพืชทดแทนที่ใช้น้ำน้อยและให้ผลตอบแทนที่ดีกว่า เช่น อ้อยโรงงาน มันสำปะหลังโรงงาน เป็นต้น ส่วนผลผลิตต่อไร่ลดลงจากปีที่แล้ว เนื่องจากสภาพดินฟ้าอากาศไม่เอื้ออำนวย ปริมาณน้ำฝนไม่เพียงพอ ทำให้การเจริญเติบโตของต้นข้าวได้ไม่สมบูรณ์ ส่งผลกระทบต่อระยะข้าวออกรวง อีกทั้งยังมีแมลงศัตรูพืช เช่น เพลี้ยไฟ หนอนกอ เป็นต้น เมื่อพิจารณาเป็นรายภาค พบว่า

**ภาคเหนือ** เนื้อที่เพาะปลูกลดลง เนื่องจากประสบปัญหาภัยแล้ง เกษตรกรจึงไม่เสี่ยงปลูกข้าว ปล่อยที่นาทิ้งร้าง และปรับเปลี่ยนพื้นที่เพาะปลูกข้าวไปเป็นอ้อยโรงงานแทน เช่นที่ จังหวัดกำแพงเพชร อุตรดิตถ์ นครสวรรค์ เป็นต้น ส่วนผลผลิตต่อไร่ลดลง เนื่องจากปัญหาภัยแล้ง ฝนทิ้งช่วง ประกอบกับสภาพอากาศที่ร้อน จึงทำให้ต้นข้าวขาดน้ำ การเจริญเติบโตของข้าวไม่ดี เมล็ดลีบ และเกิดปัญหาของแมลงศัตรูพืช เช่น เพลี้ยไฟ เพลี้ยกระโดดสีน้ำตาล เป็นต้น

**ภาคตะวันออกเฉียงเหนือ** เนื้อที่เพาะปลูกลดลง เนื่องจากสภาพอากาศที่ไม่เอื้ออำนวย ฝนตกในปริมาณน้อยและไม่สม่ำเสมอ เกษตรกรส่วนใหญ่มีเนื้อที่เพาะปลูกนอกเขตชลประทาน ไม่มีน้ำเพียงพอสำหรับการปลูกข้าว บางพื้นที่เกษตรกรเปลี่ยนไปปลูกพืชอื่นทดแทน เช่น อ้อยโรงงาน และมันสำปะหลังโรงงาน ซึ่งให้ผลตอบแทนดี และดูแลรักษาง่ายกว่า ส่วนผลผลิตต่อไร่ใกล้เคียงกับปีที่แล้ว

**ภาคกลาง** เนื้อที่เพาะปลูกลดลง เนื่องจากเกษตรกรขาดความมั่นใจในเรื่องของแหล่งน้ำที่จะ ไม่เพียงพอต่อการเพาะปลูกข้าว และประกอบกับราคาข้าวที่ตกต่ำ เกษตรกรจึงปรับเปลี่ยนไปปลูกพืชอื่นทดแทน เช่น อ้อยโรงงาน และในหลายพื้นที่ก็ไม่สามารถทำนาปีรอบ 2 ได้ ส่วนผลผลิตต่อไร่ลดลง เนื่องจากสภาพอากาศร้อน แห้งแล้ง ทำให้ต้นข้าวในบางพื้นที่ยืนต้นตาย การเจริญเติบโตของข้าวไม่สมบูรณ์ อีกทั้งยังมีแมลงศัตรูพืช อาทิเช่น เพลี้ยไฟและหนูนา เป็นต้น

**ภาคใต้** เนื้อที่เพาะปลูกลดลง เนื่องจากเกษตรกรมีการปรับเปลี่ยนไปปลูกปาล์มน้ำมัน ซึ่งให้ผลตอบแทนที่ดีกว่า ส่วนผลผลิตต่อไร่เพิ่มขึ้นเล็กน้อยจากปีที่แล้ว เนื่องจากเกษตรกรดูแลรักษาดี