**รายงานผลการสำรวจข้าวนาปี ปีเพาะปลูก 2559/60**

ศูนย์สารสนเทศการเกษตร สำนักงานเศรษฐกิจการเกษตร กระทรวงเกษตรและสหกรณ์ ได้วิเคราะห์  
ผลการสำรวจข้าวนาปี ปีเพาะปลูก 2559/60 ดังนี้

1. **ระเบียบวิธีการสำรวจ**

การสำรวจข้าวนาปี ปีเพาะปลูก 2559/60 เป็นการสำรวจขนาดใหญ่ทั่วประเทศ (Large – scale survey)   
ที่กำหนดให้มีการจัดเก็บข้อมูลเป็น 2 ลักษณะที่สำคัญคือ

1.1 การสำรวจปริมาณการผลิตโดย การสำรวจด้วยวิธีตัวอย่าง (Sample Survey) มีรายละเอียดดังนี้

(1) แผนแบบการสุ่มตัวอย่าง (Sample Design)

กำหนดใช้แผนแบบการสุ่มตัวอย่าง แบบแบ่งเป็นพวกสองขั้นตอน และสุ่มแบบมีระบบ (Stratified Two – stage Sampling) โดยกำหนดให้อำเภอเป็นประชากรที่ประกอบด้วยหน่วยสุ่ม (Sampling units) 2 ระดับ ได้แก่ หมู่บ้านที่ปลูกข้าวนาปี ปีเพาะปลูก 2559/60 เป็นหน่วยสุ่มขั้นที่ 1 และครัวเรือนเกษตรกรที่ปลูกข้าวนาปีดังกล่าว เป็นหน่วยสุ่มขั้นที่ 2 การสุ่มตัวอย่างในขั้นที่ 1 ดำเนินการจัดแบ่งหมู่บ้านออกเป็นพวกหรือ  
ชั้นภูมิ (Stratum) ตามเขตชลประทาน (ในหรือนอกเขต) และตามขนาดเนื้อที่เพาะปลูกที่กำหนดในแต่ละพวกหรือชั้นภูมิ ทำการเลือกหมู่บ้านตามขนาดและสุ่มแบบมีระบบ (systematic) ตามจำนวนที่ได้แบ่งสรร (allocate) ไว้แล้ว โดยกำหนดขนาดตัวอย่างทั้งประเทศจำนวน 5,050 หมู่บ้าน จากหมู่บ้านทั้งหมด 59,201 หมู่บ้าน คิดเป็นร้อยละ 8.53 ในหมู่บ้านตัวอย่างกำหนดสุ่มครัวเรือนตัวอย่างซึ่งเป็นการสุ่มขั้นที่ 2 หมู่บ้านละ 6 ครัวเรือนตัวอย่างโดยวิธีการสุ่มตัวอย่างอย่างง่ายแบบไม่ใส่คืน

(2) การประมาณค่า (Estimation Procedure)

กำหนดใช้วิธีการประมาณค่าโดยวิธีเฉลี่ยต่อหน่วย (mean per unit) โดยการคำนวณตามสูตรการประมาณค่า (scheme) ตามแผนแบบการสุ่มตัวอย่างที่กำหนด เพื่อประมาณค่ายอดรวมของผลรวมปริมาณ และค่าสถิติของค่าประมาณ ได้แก่ ค่าสัมประสิทธิ์ความแปรปรวน และค่าความคลาดเคลื่อนมาตรฐาน

1.2 การสำรวจผลผลิตต่อไร่ กำหนดการสำรวจโดยวิธีตั้งแปลงเก็บเกี่ยวผลผลิต (Crop Cutting)ดำเนินการสุ่มตัวอย่างแบบแบ่งเป็นพวกสองขั้นตอน และสุ่มแบบมีระบบ (Stratified Two - stage Sampling) โดยกำหนดให้อำเภอเป็นประชากรที่ประกอบด้วยหน่วยสุ่ม (Sampling units) 2 ระดับ จำนวน 490 หมู่บ้าน คิดเป็นร้อยละ 9.70 ของจำนวนตัวอย่างทั้งหมด ดำเนินการสุ่มครัวเรือนตัวอย่างจำนวน 3 ครัวเรือน และครัวเรือนจะสุ่มแปลงตัวอย่างและจุดสำรวจ 2 จุด โดยใช้เทคนิคการเดิน 30 ก้าว เพื่อวางกรอบการสำรวจขนาด 1 ตารางเมตร และในการคำนวณค่าสถิติของข้อมูล การสำรวจใช้วิธีการคำนวณค่าเฉลี่ยแบบง่าย (simple average)

**2. คำนิยาม**

**ข้าวนาปี** ปีเพาะปลูก 2559/60 หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่ 1 พฤษภาคม – 31 ตุลาคม 2559 โดยไม่คำนึงถึงว่าจะทำการเก็บเกี่ยวเมื่อใดก็ตาม ยกเว้น ภาคใต้ฝั่งตะวันออก (นครศรีธรรมราช พัทลุง สงขลา ปัตตานี ยะลา นราธิวาส) ข้าวนาปี ปีเพาะปลูก 2559/60 หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่ 16 มิถุนายน 2559 ถึงวันที่ 28 กุมภาพันธ์ 2560 โดยไม่คำนึงถึงว่าจะทำการเก็บเกี่ยวเมื่อใดก็ตาม

**ครัวเรือนผู้ปลูกข้าวนาปี ปีเพาะปลูก 2559/60** หมายถึง ครัวเรือนผู้ที่ปลูกข้าวนาปีภายในอาณาเขตหมู่บ้านตัวอย่าง ตั้งแต่ 1 ไร่ขึ้นไป

**รูปแบบผลผลิต** หมายถึง ลักษณะของผลผลิตข้าวนาปีที่เกษตรกรเก็บเกี่ยวในรูปของข้าวเปลือก ที่ความชื้น 15 %

1. **ผลการสำรวจ**

**การผลิตรวมทั้งประเทศ**

**เนื้อที่เพาะปลูก** 58.645 ล้านไร่ เพิ่มขึ้น จากปีที่แล้ว 0.582 ล้านไร่ หรือร้อยละ 1.00

**เนื้อที่เก็บเกี่ยว** 56.546 ล้านไร่ เพิ่มขึ้น จากปีที่แล้ว 1.450 ล้านไร่ หรือร้อยละ 2.63

**ผลผลิต** 25.236 ล้านตันข้าวเปลือก เพิ่มขึ้น จากปีที่แล้ว 0.925 ล้านตันข้าวเปลือก หรือร้อยละ 3.80

**ผลผลิตต่อไร่ต่อเนื้อที่เพาะปลูก** 430 กิโลกรัมต่อไร่ เพิ่มขึ้น จากปีที่แล้ว 11 กิโลกรัม หรือร้อยละ 2.63

**ผลผลิตต่อไร่ต่อเนื้อที่เก็บเกี่ยว** 446 กิโลกรัมต่อไร่ เพิ่มขึ้น จากปีที่แล้ว 5 กิโลกรัม หรือร้อยละ 1.13

**สรุปภาคสรุปดังนี้**

**ภาคเหนือ**

**เนื้อที่เพาะปลูก** 13.027 ล้านไร่ เพิ่มขึ้น จากปีที่แล้ว 0.259 ล้านไร่ หรือร้อยละ 2.03

**เนื้อที่เก็บเกี่ยว** 12.508 ล้านไร่ เพิ่มขึ้น จากปีที่แล้ว 0.340 ล้านไร่ หรือร้อยละ 2.80

**ผลผลิต** 7.138 ล้านตันข้าวเปลือก เพิ่มขึ้น จากปีที่แล้ว 0.336 ล้านตันข้าวเปลือก หรือร้อยละ 4.94

**ผลผลิตต่อไร่ต่อเนื้อที่เพาะปลูก** 548 กิโลกรัมต่อไร่ เพิ่มขึ้น จากปีที่แล้ว 15 กิโลกรัม หรือร้อยละ 2.81

**ผลผลิตต่อไร่ต่อเนื้อที่เก็บเกี่ยว** 571 กิโลกรัมต่อไร่ เพิ่มขึ้น จากปีที่แล้ว 12 กิโลกรัม หรือร้อยละ 2.15

**ภาคตะวันออกเฉียงเหนือ**

**เนื้อที่เพาะปลูก** 36.574 ล้านไร่ เพิ่มขึ้น จากปีที่แล้ว 0.381 ล้านไร่ หรือร้อยละ 1.05

**เนื้อที่เก็บเกี่ยว** 35.286 ล้านไร่ เพิ่มขึ้น จากปีที่แล้ว 1.113 ล้านไร่ หรือร้อยละ 3.26

**ผลผลิต** 12.800 ล้านตันข้าวเปลือก เพิ่มขึ้น จากปีที่แล้ว 0.569 ล้านตันข้าวเปลือก หรือร้อยละ 4.66

**ผลผลิตต่อไร่ต่อเนื้อที่เพาะปลูก** 350 กิโลกรัมต่อไร่ เพิ่มขึ้น จากปีที่แล้ว 12 กิโลกรัม หรือร้อยละ 3.55

**ผลผลิตต่อไร่ต่อเนื้อที่เก็บเกี่ยว** 363 กิโลกรัมต่อไร่ เพิ่มขึ้น จากปีที่แล้ว 5 กิโลกรัม หรือร้อยละ 1.40

**ภาคกลาง**

**เนื้อที่เพาะปลูก** 8.287 ล้านไร่ เพิ่มขึ้น จากปีที่แล้ว 0.026 ล้านไร่ หรือร้อยละ 0.31

**เนื้อที่เก็บเกี่ยว** 8.079 ล้านไร่ เพิ่มขึ้น จากปีที่แล้ว 0.157 ล้านไร่ หรือร้อยละ 1.98

**ผลผลิต 4.995** ล้านตันข้าวเปลือก เพิ่มขึ้น จากปีที่แล้ว 0.090 ล้านตันข้าวเปลือก หรือร้อยละ 1.84

**ผลผลิตต่อไร่ต่อเนื้อที่เพาะปลูก** 603 กิโลกรัมต่อไร่ เพิ่มขึ้น จากปีที่แล้ว 9 กิโลกรัม หรือร้อยละ 1.52

**ผลผลิตต่อไร่ต่อเนื้อที่เก็บเกี่ยว** 618 กิโลกรัมต่อไร่ ลดลง จากปีที่แล้ว 1 กิโลกรัม หรือร้อยละ 0.16

**ภาคใต้**

**เนื้อที่เพาะปลูก** 0.757 ล้านไร่ ลดลง จากปีที่แล้ว 0.083 ล้านไร่ หรือร้อยละ 9.88

**เนื้อที่เก็บเกี่ยว** 0.672 ล้านไร่ ลดลง จากปีที่แล้ว 0.160 ล้านไร่ หรือร้อยละ 19.24

**ผลผลิต** 0.304 ล้านตันข้าวเปลือก ลดลง จากปีที่แล้ว 0.071 ตันข้าวเปลือก หรือร้อยละ 18.84

**ผลผลิตต่อไร่ต่อเนื้อที่เพาะปลูก** 401 กิโลกรัมต่อไร่ ลดลง จากปีที่แล้ว 45 กิโลกรัม หรือร้อยละ 10.09

**ผลผลิตต่อไร่ต่อเนื้อที่เก็บเกี่ยว** 452 กิโลกรัมต่อไร่ เพิ่มขึ้น จากปีที่แล้ว 2 กิโลกรัม หรือร้อยละ 0.44

**สถานการณ์การผลิตข้าวนาปี ปีเพาะปลูก 2559/60**

เนื้อที่เพาะปลูกโดยรวมของทั้งประเทศเพิ่มขึ้น เนื่องจากปริมาณฝนเพิ่มขึ้นและการกระจายของน้ำฝนสม่ำเสมอ ทำให้ในบางพื้นที่ที่ปล่อยว่างในปีที่แล้วสามารถปลูกข้าวได้ตามปกติ ส่วนผลผลิตต่อไร่เพิ่มขึ้น  
จากปีที่แล้ว เนื่องจากสภาพดินฟ้าอากาศเอื้ออำนวย ปริมาณน้ำฝนเพียงพอ ทำให้การเจริญเติบโตของข้าวสมบูรณ์ เมื่อพิจารณาเป็นรายภาค พบว่า

**ภาคเหนือ** เนื้อที่เพาะปลูกเพิ่มขึ้น เนื่องจากปีที่แล้วปริมาณน้ำไม่เพียงพอต่อการเพาะปลูก เกษตรกรในหลายพื้นที่จึงปล่อยที่นาว่างไว้ แต่ในปีนี้มีปริมาณน้ำฝนเพียงพอต่อการเพาะปลูก ทำให้เกษตรกรสามารถทำนาปีได้ตามปกติ ส่วนผลผลิตต่อไร่เพิ่มขึ้นจากปีที่แล้ว เนื่องจากมีปริมาณน้ำเพียงพอต่อการเจริญเติบโต ของต้นข้าว ประกอบกับพื้นที่นาได้พักการทำนาในปีที่แล้วทำให้ผลผลิตมากกว่าปกติ

**ภาคตะวันออกเฉียงเหนือ** เนื้อที่เพาะปลูกเพิ่มขึ้น เนื่องจากสภาพอากาศที่เคยแห้งแล้ง  
ในปีที่แล้วกลับมาเป็นปกติ ปริมาณน้ำเพียงพอ เกษตรกรจึงทำการเพาะปลูกข้าวได้ตามเดิม และเป็นวิถีชีวิตเดิมของเกษตรกร ซึ่งการเพาะปลูกข้าวนาปีในภาคตะวันออกเฉียงเหนือส่วนใหญ่เป็นนาหว่านสำรวย เมื่อมีฝนตกตรงตามฤดูกาลเกษตรกรจึงทำการเพาะปลูกข้าวตามปกติ ผลผลิตต่อไร่เพิ่มขึ้นเล็กน้อย เนื่องจากในปีนี้ฝนไม่ทิ้งช่วงเหมือนปีที่ผ่านมา มีปริมาณน้ำเพียงพอต่อการเจริญเติบโตของข้าว ประกอบกับการระบาดของโรคและแมลงศัตรูพืช เช่น เพลี้ยไฟ หนอนกอ เป็นต้น มีจำนวนน้อย

**ภาคกลาง** เนื้อที่เพาะปลูกเพิ่มขึ้น เนื่องจากปีนี้มีปริมาณน้ำฝนเพียงพอ น้ำในแม่น้ำสายหลัก  
เช่น แม่น้ำเจ้าพระยา แม่น้ำปราจีน เป็นต้น มีปริมาณค่อนข้างมาก ประกอบกับเขื่อนหลัก เช่น เขื่อนเจ้าพระยา เขื่อนป่าสักชลสิทธิ์ เป็นต้น มีปริมาณน้ำเพียงพอต่อการชลประทาน เกษตรกรจึงสามารถเพาะปลูกข้าวนาปี  
ได้เป็นปกติและบางส่วนยังสามารถเพาะปลูกรอบที่ 2 ได้ ส่วนผลผลิตต่อไร่ลดลงเล็กน้อย เนื่องจากในบางพื้นที่ประสบปัญหาโรคแมลงศัตรูพืช เช่น หนอนเจาะกอข้าว หนูนา เป็นต้น อีกทั้งยังพบปัญหาข้าวดีดในหลายพื้นที่   
ซึ่งสาเหตุเกิดจากเกษตรกรทำนาเชิงเดี่ยวโดยไม่มีการปลูกพืชหมุนเวียนและใช้เมล็ดพันธุ์ข้าวที่มีสิ่งเจือปน

**ภาคใต้** เนื้อที่เพาะปลูกลดลง เนื่องจากเกษตรกรส่วนใหญ่ทำนาเพื่อการบริโภคในครัวเรือน เมื่อข้าวราคาถูกลงเกษตรกรจึงนิยมซื้อข้าวบริโภค ประกอบกับภาครัฐมีนโยบายปรับลดพื้นที่นาที่ไม่เหมาะสม  
โดยส่งเสริมให้เกษตรกรปรับเปลี่ยนไปปลูกพืชอื่นซึ่งให้ผลตอบแทนที่ดีกว่า เช่น ปาล์มน้ำมัน เป็นต้น สำหรับปริมาณผลผลิตลดลง เนื่องจากสถานการณ์อุทกภัยในหลายจังหวัด โดยเฉพาะแหล่งผลิตที่สำคัญของภาค เช่น จังหวัดนครศรีธรรมราช สุราษฎร์ธานี พัทลุง สงขลา เป็นต้น ทำให้ข้าวได้รับความเสียหาย