**สถานการณ์การผลิตข้าวนาปรัง ปี 2558**

เนื้อที่เพาะปลูกและผลผลิตลดลงจากปีที่ผ่านมา เนื่องจากภาพรวมปริมาณน้ำในเขื่อนขนาดใหญ่ และขนาดกลางที่ใช้การได้มีน้อย ไม่เพียงพอต่อการเพาะปลูกพืชในฤดูแล้ง กระทรวงเกษตรและสหกรณ์ จึงขอความร่วมมือเกษตรกรงดการเพาะปลูกข้าวนาปรัง จนถึง 30 เมษายน 2558 ในพื้นที่ลุ่มน้ำเจ้าพระยาและลุ่มน้ำแม่กลอง รวม 26 จังหวัด ประกอบกับราคาข้าวมีแนวโน้มลดลง ทำให้เกษตรกรลดเนื้อที่เพาะปลูกลง โดยปล่อยพื้นที่ว่าง และบางรายปรับเปลี่ยนไปปลูกพืชที่ใช้น้ำน้อยกว่า เช่น พืชตระกูลถั่ว ข้าวโพดหวาน และพืชผัก เป็นต้น ในพื้นที่ที่เคยปลูกข้าวนาปรังได้ 2 รอบ ก็สามารถปลูกได้เพียงรอบเดียว อย่างไรก็ตามเกษตรกรบางส่วนในเขตลุ่มน้ำเจ้าพระยาและลุ่มน้ำแม่กลอง ยังเสี่ยงปลูกข้าวนาปรัง เนื่องจากยังมีน้ำนอนคลองและอยู่ใกล้แหล่งน้ำ ส่วนทางภาคใต้ ปีที่ผ่านมาประสบปัญหาภัยแล้งทำให้เนื้อที่เพาะปลูกลดลงมาก แต่ในปีนี้ภาครัฐ มีแผนการจัดสรรน้ำเพื่อการเพาะปลูกเป็นปกติ จึงทำให้เนื้อที่เพาะปลูกเพิ่มขึ้น สำหรับผลผลิตต่อไร่ในภาพรวมลดลงจากปีที่ผ่านมา เนื่องจากต้นข้าวได้รับน้ำไม่เพียงพอต่อการเจริญเติบโตและสภาพอากาศที่ แห้งแล้ง ผลผลิตเสียหาย ทำให้ผลผลิตโดยรวมของประเทศลดลง เมื่อพิจารณาเป็นรายภาคพบว่า

**ภาคเหนือ** เนื้อที่เพาะปลูกลดลง เนื่องจากปริมาณน้ำที่ใช้การได้ในเขื่อนขนาดใหญ่และเขื่อนขนาดกลาง ได้แก่ เขื่อนภูมิพล เขื่อนสิริกิตติ์ แม่งัด แม่กวง มีปริมาณน้ำใช้การได้น้อย และไม่เพียงพอต่อการจัดสรรให้เพาะปลูกพืชฤดูแล้ง อีกทั้งราคาข้าวเปลือกที่เกษตรกรขายได้ไม่จูงใจ ทำให้เกษตรกรบางส่วนปรับเปลี่ยนไปปลูกพืชอื่น เช่น พืชตระกูลถั่ว ข้าวโพดหวาน พืชผัก เป็นต้น อย่างไรก็ตามเกษตรกรที่อยู่ใกล้แหล่งน้ำยังปลูกข้าวนาปรังอยู่ โดยอาศัยแหล่งน้ำธรรมชาติ น้ำนอนคลอง และบ่อบาดาล เช่น จังหวัดสุโขทัย กำแพงเพชร นครสวรรค์ เป็นต้น แต่ก็สามารถปลูกได้เพียงรอบเดียว สำหรับผลผลิตต่อไร่ลดลง เนื่องจากปริมาณน้ำไม่เพียงพอและสภาพอากาศแห้งแล้ง ส่งผลให้ต้นข้าวเจริญเติบโตได้ไม่เต็มที่ บางส่วนผลผลิต ก็เสียหาย ภาพรวมผลผลิตลดลง จากเนื้อที่เพาะปลูกและผลผลิตต่อไร่ที่ลดลง

**ภาคตะวันออกเฉียงเหนือ** เนื้อที่เพาะปลูกลดลง เนื่องจากปริมาณน้ำในแม่น้ำ อ่างเก็บน้ำ และแหล่งน้ำธรรมชาติ มีไม่เพียงพอต่อการเพาะปลูก เกษตรกรจึงงดปลูกข้าวนาปรังเพราะเกรงว่าจะประสบ ภัยแล้ง จึงปล่อยพื้นที่ว่าง สำหรับผลผลิตต่อไร่ลดลงจากปีที่ผ่านมา เนื่องจากต้นข้าวได้รับน้ำไม่เพียงพอต่อการเจริญเติบโตและสภาพอากาศที่แห้งแล้ง ผลผลิตเสียหาย ภาพรวมผลผลิตลดลง จากเนื้อที่เพาะปลูกและผลผลิตต่อไร่ที่ลดลง

**ภาคกลาง** เนื้อที่เพาะปลูกลดลง เนื่องจากปริมาณน้ำที่ใช้การได้ในเขื่อนขนาดใหญ่และเขื่อนขนาดกลาง ได้แก่ เขื่อนภูมิพล เขื่อนสิริกิตติ์ เขื่อนศรีนครินทร์ และเขื่อนวชิราลงกรณ์มีปริมาณน้ำใช้การได้น้อย และไม่เพียงพอต่อการเพาะปลูกพืชฤดูแล้ง กระทรวงเกษตรและสหกรณ์ประกาศงดจัดสรรน้ำให้เกษตรกรใช้ในการเพาะปลูกข้าวนาปรังในแถบลุ่มน้ำเจ้าพระยาและลุ่มน้ำแม่กลอง อย่างไรก็ตามเกษตรกรบางส่วนยังเสี่ยงปลูกข้าวนาปรังเพื่อให้มีรายได้ โดยอาศัยน้ำนอนคลอง และบ่อบาดาล แต่ก็สามารถเพาะปลูกได้ไม่มากนัก และปลูกได้เพียงรอบเดียว สำหรับผลผลิตต่อไร่ลดลง เนื่องจากปริมาณน้ำไม่เพียงพอ ทำให้ต้นข้าวเจริญเติบโตไม่ดี ผลผลิตเสียหาย ภาพรวมผลผลิตลดลงจากเนื้อที่เพาะปลูกและผลผลิตต่อไร่ที่ลดลง

**ภาคใต้** เนื้อที่เพาะปลูกเพิ่มขึ้น โดยเฉพาะจังหวัดนครศรีธรรมราช และปัตตานี เนื่องจากปีที่ผ่านมาประสบภัยแล้ง ไม่มีน้ำสำหรับการเพาะปลูกข้าวนาปรัง จึงต้องเลื่อนไปปลูกในฤดูการผลิตข้าวนาปี แต่ปีนี้ภาครัฐมีแผนในการจัดสรรน้ำสำหรับข้าวนาปรัง จึงจะสามารถปลูกได้มากกว่าปีที่ผ่านมา แม้ว่าบางจังหวัดจะลดเนื้อที่เพาะปลูกลง โดยปรับเปลี่ยนไปปลูกปาล์มน้ำมัน สำหรับผลผลิตต่อไร่ใกล้เคียงกับปีที่ผ่านมา ผลผลิตเก็บเกี่ยวมากในเดือนกันยายน ถึงตุลาคม 2558 ภาพรวมผลผลิตเพิ่มขึ้นจากเนื้อที่เพาะปลูกที่เพิ่มขึ้น