**รายงานผลการสำรวจข้าวนาปรัง ปี2562**

ศูนย์สารสนเทศการเกษตร สำนักงานเศรษฐกิจการเกษตร กระทรวงเกษตรและสหกรณ์   
ได้วิเคราะห์ผลการสำรวจข้าวนาปรัง ปี 2562 ดังนี้

1. **ระเบียบวิธีการสำรวจ**

การสำรวจข้าวนาปรัง ปี 2562 ศูนย์สารสนเทศการเกษตร สำนักงานเศรษฐกิจการเกษตร ได้กำหนดวิธีการสำรวจด้วยตัวอย่าง 2 วิธี คือ

1.1 การสำรวจข้อมูลปริมาณการผลิต กำหนดวิธีการสำรวจด้วยตัวอย่าง (Sample Survey) โดยใช้แผนแบบการสุ่มตัวอย่างแบบแบ่งเป็นพวกสองขั้นตอน (Stratified Two-Stage Random Sampling) จากกรอบตัวอย่าง (Sampling Frame) ของหมู่บ้านที่ปลูกข้าวนาปรังทั้งหมดของแต่ละอำเภอ จัดแบ่งหมู่บ้านออกเป็นพวกหรือชั้นภูมิ (Stratum) ตามขนาดเนื้อที่เพาะปลูก ทำการสุ่มตัวอย่างขั้นตอนที่ 1 โดยสุ่มหมู่บ้านตัวอย่างจากแต่ละพวก ด้วยวิธีการสุ่มแบบมีระบบ (SystematicRandom Sampling) สุ่มหมู่บ้านตัวอย่างจำนวน 2,751 หมู่บ้าน จากหมู่บ้านตัวอย่างทั้งหมดจำนวน 20,171 หมู่บ้าน คิดเป็นร้อยละ 13.64 และสุ่มตัวอย่างขั้นตอนที่ 2 โดยสุ่มครัวเรือนผู้ปลูกข้าวนาปรังจากหมู่บ้านตัวอย่าง จำนวน 6 ครัวเรือนต่อหมู่บ้านตัวอย่างด้วยวิธีการสุ่มอย่างง่ายแบบไม่ใส่คืน (SimpleRandomSamplingWithout Replacement)

1.2 การสำรวจผลผลิตต่อไร่ กำหนดการสำรวจโดยวิธีตั้งแปลงเก็บเกี่ยวผลผลิต  
(Crop Cutting Survey) ใช้แผนแบบการสุ่มตัวอย่างแบบแบ่งเป็นพวกสองขั้นตอน (Stratified Two-Stage Random Sampling) ทำการสุ่มตัวอย่างขั้นตอนที่ 1 สุ่มหมู่บ้านตัวอย่างทั้งสิ้น 450 หมู่บ้าน จากหมู่บ้านทั้งหมดจำนวน 20,171 หมู่บ้าน หรือร้อยละ 2.23 ด้วยวิธีการสุ่มแบบมีระบบ (Systematic Random Sampling) และสุ่มตัวอย่างขั้นตอนที่ 2 โดยสุ่มครัวเรือนผู้ปลูกข้าวนาปรังจากหมู่บ้านตัวอย่างจำนวน  
3 ครัวเรือน ด้วยวิธีการสุ่มแบบมีระบบ (SystematicRandom Sampling) แต่ละครัวเรือนจะสุ่มแปลงตัวอย่างและจุดสำรวจ จำนวน 2 จุดสำรวจ เนื้อที่จุดสำรวจละ 1 ตารางเมตร โดยใช้เทคนิคการเดิน 30 ก้าว

1. **คำนิยาม**

**ข้าวนาปรัง ปี 2562** หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่   
1 พฤศจิกายน 2561 ถึง วันที่ 30 เมษายน 2562 โดยไม่คำนึงถึงว่าจะทำการเก็บเกี่ยวเมื่อใดก็ตาม **ยกเว้น**ภาคใต้ ฝั่งตะวันออก (นครศรีธรรมราช พัทลุง สงขลา ปัตตานี ยะลา นราธิวาส) ข้าวนาปรัง ปี 2562 หมายถึง ข้าวเจ้าหรือข้าวเหนียวที่เกษตรกรปลูกอยู่ในระหว่างวันที่ 1 มีนาคม - 15 มิถุนายน 2562 โดยไม่คำนึงถึงว่าจะทำการเก็บเกี่ยวเมื่อใดก็ตาม

**รูปแบบผลผลิต** หมายถึง ลักษณะของผลผลิตข้าวนาปรังที่เกษตรกรเก็บเกี่ยวในรูปของข้าวเปลือกที่ความชื้น 15 %

1. **ผลการสำรวจ**

**การผลิตรวมทั้งประเทศ**

**เนื้อที่เพาะปลูก** 11.449 ล้านไร่ **ลดลง**จากปีที่แล้ว 0.618 ล้านไร่ หรือร้อยละ 5.12

**เนื้อที่เก็บเกี่ยว** 11.408 ล้านไร่ **ลดลง**จากปีที่แล้ว 0.627 ล้านไร่ หรือร้อยละ 5.21

**ผลผลิต** 7.409 ล้านตัน **ลดลง**จากปีที่แล้ว 0.556 ล้านตัน หรือร้อยละ 6.98

**ผลผลิตต่อเนื้อที่เพาะปลูก** 647 กิโลกรัมต่อไร่ **ลดลง**จากปีที่แล้ว 13 กิโลกรัม หรือร้อยละ 1.97

**ผลผลิตต่อเนื้อที่เก็บเกี่ยว** 649 กิโลกรัมต่อไร่ **ลดลง**จากปีที่แล้ว 13 กิโลกรัม หรือร้อยละ 1.96

**ผลการสำรวจในแต่ละภาคสรุปได้ดังนี้**

**ภาคเหนือ**

**เนื้อที่เพาะปลูก** 4.642 ล้านไร่ **ลดลง**จากปีที่แล้ว 0.177 ล้านไร่ หรือร้อยละ 3.67

**เนื้อที่เก็บเกี่ยว** 4.625 ล้านไร่ **ลดลง**จากปีที่แล้ว 0.182 ล้านไร่ หรือร้อยละ 3.79

**ผลผลิต** 2.942 ล้านตัน **ลดลง**จากปีที่แล้ว 0.198 ล้านตัน หรือร้อยละ 6.30

**ผลผลิตต่อไร่ต่อเนื้อที่เพาะปลูก** 634 กิโลกรัม **ลดลง**จากปีที่แล้ว 18 กิโลกรัม หรือร้อยละ 2.76

**ผลผลิตต่อไร่ต่อเนื้อที่เก็บเกี่ยว** 636 กิโลกรัม **ลดลง**จากปีที่แล้ว 17 กิโลกรัม หรือร้อยละ 2.60

**ภาคตะวันออกเฉียงเหนือ**

**เนื้อที่เพาะปลูก** 1.316 ล้านไร่ **ลดลง**จากปีที่แล้ว 0.450 ล้านไร่ หรือร้อยละ 25.48

**เนื้อที่เก็บเกี่ยว** 1.309 ล้านไร่ **ลดลง**จากปีที่แล้ว 0.449 ล้านไร่ หรือร้อยละ 25.53

**ผลผลิต** 0.723 ล้านตัน **ลดลง**จากปีที่แล้ว 0.293 ล้านตัน หรือร้อยละ 28.85

**ผลผลิตต่อไร่ต่อเนื้อที่เพาะปลูก** 549 กิโลกรัม **ลดลง**จากปีที่แล้ว 26 กิโลกรัม หรือร้อยละ 4.52

**ผลผลิตต่อไร่ต่อเนื้อที่เก็บเกี่ยว** 552 กิโลกรัม **ลดลง**จากปีที่แล้ว 26 กิโลกรัม หรือร้อยละ 4.50

**ภาคกลาง**

**เนื้อที่เพาะปลูก** 5.324 ล้านไร่ **เพิ่มขึ้น**จากปีที่แล้ว 0.012 ล้านไร่ หรือร้อยละ 0.23

**เนื้อที่เก็บเกี่ยว** 5.312 ล้านไร่ **เพิ่มขึ้น**จากปีที่แล้ว 0.009 ล้านไร่ หรือร้อยละ 0.17

**ผลผลิต** 3.656 ล้านตัน **ลดลง**จากปีที่แล้ว 0.062 ล้านตัน หรือร้อยละ 1.66

**ผลผลิตต่อไร่ต่อเนื้อที่เพาะปลูก** 687 กิโลกรัม **ลดลง**จากปีที่แล้ว 13 กิโลกรัม หรือร้อยละ 1.86

**ผลผลิตต่อไร่ต่อเนื้อที่เก็บเกี่ยว** 688 กิโลกรัม **ลดลง**จากปีที่แล้ว 13 กิโลกรัม หรือร้อยละ 1.85

**ภาคใต้(พยากรณ์)**

**เนื้อที่เพาะปลูก** 0.166 ล้านไร่ **ลดลง**จากปีที่แล้ว 0.004 ล้านไร่ หรือร้อยละ 2.10

**เนื้อที่เก็บเกี่ยว** 0.162 ล้านไร่ **ลดลง**จากปีที่แล้ว 0.006 ล้านไร่ หรือร้อยละ 3.37

**ผลผลิต** 0.088 ล้านตัน **ลดลง**จากปีที่แล้ว 0.029 ล้านตัน หรือร้อยละ 3.18

**ผลผลิตต่อไร่ต่อเนื้อที่เพาะปลูก** 532 กิโลกรัม **ลดลง**จากปีที่แล้ว 6 กิโลกรัม หรือร้อยละ 1.12

**ผลผลิตต่อไร่ต่อเนื้อที่เก็บเกี่ยว** 542 กิโลกรัม **เพิ่มขึ้น**จากปีที่แล้ว 1 กิโลกรัม หรือร้อยละ 0.18

1. **สถานการณ์การผลิตข้าวนาปรัง ปี 2562**

เนื้อที่เพาะปลูกข้าวนาปรังรวมทั้งประเทศลดลงเมื่อเทียบกับปีที่แล้ว เนื่องจากปริมาณน้ำฝนในภาคเหนือและตะวันออกเฉียงเหนือของประเทศน้อยกว่าปีที่แล้ว ทำให้ปริมาณน้ำในเขื่อนในภาพรวมของประเทศลดลงอย่างชัดเจนเมื่อเทียบกับในช่วงเวลาเดียวกัน (ข้อมูลปริมาตรน้ำ ณ เดือนพฤศจิกายนในเขื่อนและอ่างเก็บน้ำขนาดใหญ่ที่ใช้การได้ทั่วทั้งประเทศ ปี 2561 เท่ากับ 33,072.22 ล้าน ม3. ปี 2560 เท่ากับ 36,572.85 ล้าน ม3. หรือลดลงร้อยละ 9.57) ส่งผลให้มีปริมาณน้ำไม่เพียงพอต่อการขยายเนื้อที่เพาะปลูกในหลายพื้นที่ ประกอบกับภาครัฐมีโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา และโครงการส่งเสริมการปลูกพืชหลากหลายฤดูนาปรัง ปี 2562 ทำให้เนื้อที่เพาะปลูกโดยรวมลดลง ยกเว้นภาคกลางมีเนื้อที่เพาะปลูกเพิ่มขึ้น เนื่องจากราคาที่ขายได้ช่วงต้นฤดูอยู่ในเกณฑ์ดีเกษตรกรจึงขยายพื้นที่เพาะปลูก  
ในบริเวณที่มีแหล่งน้ำนอกจากนี้ยังมีเกษตรกรบางส่วนปลูกชดเชยข้าวนาปีที่เสียหายจากปัญหาภัยแล้ง

สำหรับผลผลิตต่อไร่ลดลงเป็นไปในทิศทางเดียวกันทั้งประเทศ เนื่องจากปริมาณน้ำไม่เพียงพอต่อการเจริญเติบโตของต้นข้าว มีวัชพืชจำนวนมาก สภาพอากาศร้อนทำให้เมล็ดข้าวไม่สมบูรณ์

เมื่อพิจารณาเป็นรายภาคพบว่า

**ภาคเหนือ**เนื้อที่เพาะปลูกข้าวนาปรังลดลงเนื่องจากการลดลงของปริมาณน้ำที่ใช้การได้ใน  
เขื่อนทางภาคเหนือ (ปริมาตรน้ำที่ใช้การได้ณ เดือนพฤศจิกายนในเขื่อนภูมิพล สิริกิติ์และแควน้อย ปี 2561 เท่ากับ 11,706.41 ล้าน ม3. ปี 2560เท่ากับ 13,748.71 ล้าน ม3. หรือลดลง14.85%) ส่งผลให้หลายจังหวัด  
มีปริมาณน้ำไม่เพียงพอ เนื้อที่เพาะปลูกข้าวนาปรังจึงลดลงอย่างมากเช่น จังหวัดอุทัยธานีสุโขทัยและอุตรดิตถ์ เป็นต้น

สำหรับผลผลิตต่อไร่ลดลงในทิศทางเดียวกันกับเนื้อที่เพาะปลูกเนื่องจากมีปริมาณน้ำ  
ไม่เพียงพอต่อการเจริญเติบโตของต้นข้าว มีวัชพืชจำนวนมาก ส่งผลให้เมล็ดข้าวไม่สมบูรณ์ และยังประสบปัญหาแมลงศัตรูพืช ทำให้ผลผลิตต่อไร่ลดลง

**ภาคตะวันออกเฉียงเหนือ**เนื้อที่เพาะปลูกข้าวนาปรังลดลงมากที่สุดของประเทศ สาเหตุเนื่องมาจากน้ำในเขื่อนหลักของภาคมีปริมาณลดลงอย่างมากในปีนี้ทำให้เกษตรกรบางส่วนไม่สามารถเพาะปลูกข้าวนาปรังในปีนี้ได้ (ปริมาตรน้ำที่ใช้การได้ณ เดือนพฤศจิกายนในเขื่อนลำปาว อุบลรัตน์ และสิรินธร ปี 2561 เท่ากับ 1,841.30 ล้าน ม3. ปี 2560 เท่ากับ 4,330.59 ล้าน ม3. หรือลดลงร้อยละ 57.48) จังหวัดที่  
เนื้อที่เพาะปลูกลดลงอย่างเห็นได้ชัด ได้แก่ จังหวัดมหาสารคามขอนแก่น และนครราชสีมา

สำหรับผลผลิตต่อไร่ลดลงในทิศทางเดียวกันกับเนื้อที่เพาะปลูก เนื่องจากมีปริมาณน้ำ  
ไม่เพียงพอต่อการเจริญเติบโตของต้นข้าว และมีสภาพอากาศแห้งแล้ง ทำให้ต้นข้าวเจริญเติบโตไม่สมบูรณ์ทำให้  
ผลผลิตต่อไร่ลดลง

**ภาคกลาง**เนื้อที่เพาะปลูกข้าวนาปรังเพิ่มขึ้นเนื่องจากปริมาณน้ำในเขื่อนหลักของภาคเพิ่มขึ้น (ปริมาตรน้ำที่ใช้การได้ณ เดือนพฤศจิกายนในเขื่อนป่าสักฯ ศรีนครินทร์ และเขื่อนวชิราลงกรณ ปี 2561 เท่ากับ 11,284.81 ล้าน ม3. ปี 2560 เท่ากับ 10,238.39 ล้าน ม3. หรือเพิ่มขึ้นร้อยละ 10.22) ประกอบกับราคาที่เกษตรกรขายได้อยู่ในเกณฑ์ดีส่งผลให้เกษตรกรมีแรงจูงใจในการขยายเนื้อที่เพาะปลูกข้าวนาปรังเพิ่มขึ้น โดยจังหวัดที่มีการปรับตัวเพิ่มขึ้นมาก ได้แก่ จังหวัดชัยนาท และสุพรรณบุรี

สำหรับผลผลิตต่อไร่ลดลง เนื่องจากสภาพอากาศร้อนส่งผลให้เมล็ดข้าวไม่สมบูรณ์ นอกจากนี้ยังประสบปัญหาวัชพืชจำนวนมากทำให้ต้นข้าวเจริญเติบโตไม่สมบูรณ์ส่งผลให้ผลผลิตต่อไร่ลดลง